**Ridică-te!**

*Grigore Vieru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

„Basarabie,

Trecută prin foc şi sabie.”

Dumitru Matcovschi

Închinare Marii Adunări Naţionale

Pământule, tu cel de glorii,

Te caut prin străvechi istorii,

Că-n vremea noastră, de acuma,

Ce-a mai rămas din tine? Huma!

Doar huma cu de aur fire,

Ce, de atâta siluire,

Degrabă nici pe ea, o, Doamne,

N-o vom cunoaşte-n veri şi toamne.

Ridică-te din suferinţă

Şi din cazona umilinţă!

Ridică-te, Basarabie,

Trecută prin foc şi sabie,

Bătută, ca vita, pe spate,

Cu biciul legii strâmbate,

Cu lanţul poruncitoarelor strigăte!

Ridică-te! Ridică-te! Ridică-te!

Tu, preschimbată într-o mină

De sfeclă şi de nicotină

În care sunt înmormântate

Vieţi de soră şi de frate;

Tu, preschimbată într-o fermă

În care-o mână dură, ferma

Se vârî pân’ la cot şi-nhaţă

Tot ce-am muncit de dimineaţă.

Ridică-te din suferinţă

Şi din cazona umilinţă!

Ridica-te, Basarabie,

Trecută prin foc şi sabie,

Bătută, ca vita, pe spate

Cu biciul legii strâmbate,

Cu lanţul poruncitoarelor strigăte!

Ridică-te! Ridică-te! Ridică-te!

Tu, preschimbată într-o gară

În care cine vrea coboară,

Prin care cine vrea se plimbă

Scuipând în datini şi în limbă,

Schimbată crud de minţi demente

În cruce de experimente:

Îţi bat piroane-n mâini, picioare,

Te stingi şi parcă nu te doare,

Ridică-te din suferinţă

Şi din cazona umilinţă!

Ridică-te, Basarabie,

Trecută prin foc şi sabie,

Bătută, ca vita, pe spate

Cu biciul legii strâmbate,

Cu lanţul poruncitoarelor strigăte!

Ridică-te! Ridică-te! Ridică-te!